
Egy kis virág nyílt 
az útfelen; 

mint csillag, égett, 
mint drága szem... 


Goethe: Talált kincs 
(Szabó Lőrinc ford.) 


Új vadvirágos kötetünk testvére, folytatása az elsőnek. Úgy szó- 
lunk benne, ahogy elkezdtük, ott folytatjuk, ahol abbahagytuk; 
tovább keressük az erdő-mező szépeit, , csillagait". 

Meg kell ismernünk őket, míg el nem tűnnek; meg kell ismer- 
nünk, hogy megvédhessük őket. Mert elmennek a virágok, a fák, 
a lepkék és madarak az ember útjából! Mint kicsi Noé bárkájába, 
úgy gyűjtöttük össze a legpompásabb virágokat, amelyek ritka 
kincsek a Kárpát-medence vagy éppen hazánk flórájában. S 
gyöngykereső ujjal szedegettük fel hozzá az elhullajtott, elfelejtett 
régi neveket is, már amennyire a szűkös hely megengedi. 

Válogattunk a mezsgyék, erdőszélek, romfalak naponta látott, 
szép virágú fajai között is. Mennyi kedves virágot lehetne ezek kö- 
zül bemenekíteni a kertbe! És meghagyni vagy visszahozni nyaraló- 
ink köré az ősgyepet, az odavalósi növényritkaságokkal. Ha is- 
merjük szokásaikat, termőhelyüket - új ágyat vethetünk nekik, ki- 
menekíthetjük őket a megbolygatott földek, irtások félelmesen el- 
szaporodó gyomjainak fojtásából - ahol , fölmagzik a növényi g0- 
noszság" ! Mert a gyomok meg éppen az ember nyomában járnak, 
az ő környezetében szaporodnak el igazán. Kaliforniai sárga mák 
rétjében pipitérek fehér virágait láttuk virítani - Észak-Amerika 
rétjét egybeforrni egy magyar réttel - egy tihanyi nyaraló kertjé- 
ben, elhagyott szántóföld helyén. Ezekkel és a csenkeszek gyepjé- 
vel száműzték a gazt, nem gyomirtóval, s hívogatják vissza az ős- 
honos fajokat. 

Hogy el ne menjenek a vadvirágok az ember útjából. 

Könyvünkben a O jel évelő, a (3) egyéves, a ís kétéves növényt, 
Y félcserjét vagy törpecserjét jelent. 


1. Magyar kikerics (Colchicum hungaricum). O (febr.-márc.) 
A tavaszelő különös ritkasága ez a törékeny kis kikericsfaj, amely 
csak egyetlen helyen él nálunk, a Szársomlyón (Villányi-hegység), 
a hegy déli oldalán, pusztafüves társulásban s a mészkőpadok 
gyorsan száradó, mohás sziklagyepeiben. Enyhe januárban is ki- 
virít fehér, ritkán halvány rózsaszín virága. Szigorúan védett! 


2. Egyhajúvirág vagy tavaszkikerics (Bulbocodium vernum). O 
(febr.-márc.) Csak Szeged, Debrecen környékén a tölgyesekben, 
akácosokban és a kolozsvári (Románia) Szénafüvek rezervációjá- 
ban él. Védett! A tavaszi kikericsfélék virágai levelek között nyíl- 
nak, nem úgy az őszieké (a homoki és az őszi kikerics), ezeknek le- 
vele csak a terméssel, a jövő tavasszal bújik elő. 


3. Kockásliliom vagy kotuliliom (Fritillaria meleagris). O (ápr.- 
máj.) Bókoló, sakktáblaszerűen kockázott virága ritka növény a 
Kárpát-medencében ártéri réteken, ligeterdőkben, nedves tölgye- 
sekben, főleg a Nyugat-Dunántúlon s az Alföld EK-i tájain. 
Fölfedezőjét, egy francia gyógyszerészt, a hírhedt Szent Berta- 
lan éjszakáján gyilkolták meg. Védett! 


4. Szártalan kankalin (Primula vulgaris). O (márc.-ápr.) Régi 
neve: guggonülő kankalin és kulcsvirág, mert a középkori hiede- 
lem szerint minden zárat kinyit. Kénsárga, csopros virágaiban sok 
a nektár, szívesen látogatják a méhek és a korai citromlepkék. 
A szirmokon öt narancssárga folt van. Tömegesen virít a dunántúli 
bükkösökben, a soproni domboktól a Mecsekig. Gyökerét köhö- 
gés elleni teákhoz keverik. 


5. Ujjas keltike (Corydalis solida). O (márc.-máj.) Gumói tömö- 
rek, s nem odvasak, mint nagyobb termetű rokonáé, az odvas 
keltikéé (1. Vadvirágok I., 12. o.). Ujjasnak hívják, mert murva- 
levélkéi a virágfürtön behasadozottak. Mészkerülő erdőkben él. 

I. tábla 


1. Kakasmandikó (Erytronium dens-canis). O (febr.-ápr.) A tatá- 
rok szerelemkeltő szere volt hagymagumója. Szent György virágá- 
nak, kutyafoggyökérnek is hívták (dens canis latinul: kutyafog). 
Hazája a hegyvidéki gyertyános-tölgyesekben és bükkösökben van. 
Ritka növény, szigorúan védett! Védendő termőhelye is (Őrség, 
Dél-Zala, Zselicség)! 


2. Pirosló hunyor (Helleborus purpurascens). O (márc.-ápr.) Hat- 
nyolc cm-es átmérőjű virágtakarója kívül ibolyáslila; valójában 
óriási csészelevél, amely akkor is díszlik, amikor már a tüszőter- 
mést hozza. Flóránkban erdélyi (dácikus) elem, keletre Ukrajnáig 
terjed, nálunk az Északi-középhegység gyertyános-tölgyeseiben 
fordul elő. Mészkedvelő faj. Minden része mérges, mint minden 
hunyoré. (1. Vadvirágok I. és Dísznövények 4. o.). Népi nevei: 


kehgyökér, tályoggyökér. Védett! 


3. Erdei madársóska (Oxalis acetosella). O (máj.-jún.) Allelujafű 
a régi magyar neve, franciául is így hívják, de kakukk-kenyérnek 
is. A német lóheréhez hasonlítja (Sauerklee-savanyú lóhere), a 
magyar savanyúsága miatt sóskának nézi. (Egyik növénnyel sincs 
rokonságban persze!) A sejtnedv nagy oxálsavtartalma okozza ezt az 
ízt, amely nagyobb mennyiségben káros a vesére. Régebben cser- 
zőanyagként használták, tintát is készítettek belőle. Mész nélküli 
talajt jelez, árnyékos bükkösök, erdei- és lucfenyvesek tipikus nö- 
vénye. Levelei este , alvóállásban", mint lepkeszárnyak összecsu- 
kódnak. Védekező , nappali alvását" a közvetlen fény váltja ki. 


4. Kapotnyak (Asarum europaeum). O (márc.-máj.) Vese alakú, 
fényes levelei örökzöldek, hóvirágcsokrokhoz kötve ismerősek, szét- 
dörzsölve borsillatúak, mint föld alatti szára. Illatos, bíborbarna 
virágait a földre hajtja. Hűvös, árnyas erdőkben gyakori. Mér- 
ges, hánytatószerként alkalmazták a XVIII. századig. Gyöktör- 
zséből tüsszentőport is készítenek (havasi burnót, havasi tabak). 

1. Magas gubóvirág (Globularia aphyllanthes). O (ápr.-jún.) Go- 
lyóbis forma levendulakék virágaira vagy csak a tőlevelek rózsá- 
jára bukkanni hovatovább örömnek számít a budai hegyekben, 
mert csak a háborítatlan sziklagyepekben fordul elő. Tőlevelei 
lapát formájúak. Miután jégkorszak utáni időkben a középhegy- 
ség dolomit és mészkő sziklagyepeinek növényeivel népesültek be 
főként az alföldi meszes homokpuszták, ott is megtaláljuk. 


2. Fekete kökörcsin (Pulsatilla nigricans). O (márc.-máj.) Kró- 
nikáink kügülcsinnsk emlegetik, neve török eredetű nyelvünkben. 
(Kök - ótörökül kéket jelent.) Bókoló fekete-bíbor virága a tavaszi 
hériccsel és a leánykökörcsinnel (1. Vadvirágok I., 6. és 8. o.) 
együtt virít a meleg déli lejtőkön, sziklagyepekben, de azoknál 
ritkább. A homokpusztákon, sőt még a futóhomokon is megtelep- 
szik. Selymesen borzas. Termése a sok hosszú, gyapjas, megcsava- 
rodott bibeszállal olyan, mint egy tollforgó. Szőrbóbitás magvai 
a széllel messze repülnek, s dugóhúzószerűen fúródnak a talajba, 
akár az árvalányhaj. Védett minden kökörcsinfajunk! 


3. Apró nőszirom (Iris pumila). O (ápr.-máj.) Aprócska szárakon 
virító, nagy fejű lila vagy sárga virágai valamikor szőnyegként 
borították például a Pest környéki homokdombokat. Ma már na- 
gyon megritkult a sok tépdeséstől, a kopárfásítások miatt is sok- 
szor kifordítják a földből vaskos gyökértörzseit. Pedig azokon a 
sziklapadokon, ahová az íriszek települtek, nem érdemes fásítás- 
sal próbálkozni! Védett! 


4. Sziklai sás (Carex halleriana). O (márc.-ápr.) Ennek a táblának 
a virágai általában szárazságtűrő sások vagy csenkeszfüvek gyep- 
jeiben élnek. A törpe sás (C. humilis) a dolomit- és mészkősziklá- 
kon virít, füzérkéi a téli elhalt, rőt levelek közé süppednek. A szik- 
lai sás füzérei hosszú kocsányon ülnek, inkább a dolomit bokor- 
erdők, száraz tölgyesek növénye a Dunántúli-középhegységben. 

III. tábla 


1. Hagymás fogas-ír (Dentaria bulbifera). O (ápr.-máj.) Régen fo- 
ganőttfűnek is hívták, mert fogazott leveleinek hónaljában sarjrü- 
gyeket hajt.amit a nép fognak, máskorhagymának néz. Nagy C-vi- 
tamin-tartalma miatt fogínysorvadás, skorbut és tüdővész ellen 
használták. (Fogas-ír—fogra ír!) A nyurga növény tömegesen jele- 
nik meg a nyirkosabb, hűvösebb erdőkben. Tarackosan terjed. 


2. Henye boroszlán (Daphne cneorum). Y (ápr.-máj.) Dolomit- 
hegyek északi füves lejtőjén, nyugaton erdeifenyvesekben is, sőt 
ritkán a homokon is felbukkanó törpecserje. Szára , henye", azaz 
heverő, szétterülő. Levelei bőrneműek, örökzöldek. Édesen illa- 
tozó, rózsaszín virágait hajlamos az ember virágosan kiszedni 
és kertbe telepíteni, de nem marad meg. Nagy kultusza van Svájc- 
ban, ott magról nevelik fel. Erősen mérges, mindhárom hazai faja 
védett! 


3. Budai nyúlfarkfű (Sesleria sadleriana). O (márc.-máj.) Pompás 
acélkék bugái tömöttek, levelei hamvasak, merevek, legszebb fü- 
veink egyike. Hazai bennszülött (endemikus) faj, a Naszály, a Pilis 
és a Budai-hegység dolomit sziklagyepeiben alkot társulást. Sadler 
József botanikaprofesszorról nevezték el. Szigorúan védett! 


4. Fehér ibolya (Viola alba). O (márc.-máj.) A monda szerint, 
ahol Orpheusz furulyája leesett, ott sarjadt ki az ibolya. Leggya- 
koribb a Mecsek és a Balaton-felvidék száraz tölgyeseiben. Nyári 
levelei áttelelnek. A barna tölgyavarban feltűnő fehér virága, de 
ibolyaszínű alakja is van. Magvait a hangyák terjesztik. 


5. Mezei perjeszittyó (Luzula campestris). O (márc.-máj.) Sava- 
nyú talajt jelez, homokkövön kialakuló száraz tölgyesekben, sa- 
vanyú homokon jellegzetes. Érdemes nagyítóval szemügyre venni 
a pelyhes leveleket, a szép virágzatot a nagy sárga portokokkal és 
a gesztenyebarna lepellevelekkel, melyeket fehér szegély övez. 

1. Kónya sárma vagy madártej (Ornithogalum boucheanum). O 
(ápr.-máj.) Dió nagyságú hagymái tömegesen telepednek meg par- 
lagokon, elhagyott szőlőkben, akácosokban és erdőirtásokban. 
A madártej név - németül meg csillagtej - a virágok és a hártyás 
porzószálak opálosan tejfehér színére figyelmeztet. A virágok estére 
becsukódnak. Magjait a hangyák is terjesztik. 


2. Százszorszép ( Bellis perennis). O (márc.-okt.) Parkok kiöregedő 
pázsitjait éppúgy kihímezi virágjával kora tavasztól késő őszig, 
mint a kövér agyagos talajok rétjeit. A franciák húsvétkának, a né- 
metek mezei kedveskének, elterjedtebb nevén libavirágnak hívják, 
lévén a libalegelők dísze is. Angol neve: a nappal szeme arra vall, 
hogy sugárvirágai este becsukódnak. Az őshonos flórából betele- 
pült legrégebbi kerti virágok egyike. 


3. Kerek repkény (Glechoma hederaceum). O (márc.-máj.) Árnya- 
sabb erdőkben halaványak a virágai, s pelyhesen szöszösek a leve- 
lei (ssp. hirsutum). Irtásréteken, napsütötte hegyoldalakon apróbb, 
kopasz leveleket hoz, sötétbíbor hajtásain sötétkékek a virágok. 
Indái messze kúsznak és meggyökeresednek, mint a borostyán, 
ezért hívják földiborostyánnak is. Szárazabb kertekben gyepet pó- 
tolnak vele. Teáját köhögés ellen itatják. 


4. Kőfali pintyő (Cymbalaria muralis). O (jún.-aug.), de cserepesen 
kora tavasztól virágzik. Róma romja - így hívja a francia, mert 
árnyas, öreg falakon, nyirkos sziklák repedéseibe telepszik a kis 
fodorkapáfránnyal együtt. Cserepes ámpolnanövényként került 
hozzánk a mediterrán vidékekről, de meghonosodott. 


5. Piros árvacsalán (Lamium purpureum). (2) (márc.-szept.) Aká- 
cosok, útszélek csupasz földjén, kárminvörös fellevelek közt az 
ajakos virágok elsők közt kínálják nektárral az éhes méheket. Csa- 
lán formájú, szagos levele nem szúr, azért , árva" a nép nyelvén. 

V. tábla 


79 
97 
7 


1. Magyar zergevirág (Doronicum hungaricum). O (ápr.-máj.) 
Száraz tölgyeseink elegáns, hosszú (30-50 cm-es) száron magányos 
fészkes virággal pompázó növénye. Gumós gyöktörzse van. Ker- 
tekbe ültetik, csokrait árulják. Vadontermő fajok védettek! 


2. Erdei szellőrózsa (Anemone silvestris). O (ápr.-máj.) A napsü- 
tötte, világos tölgyeseket kedveli, erdős-sztyepp növény. A néme- 
tek sztyeppi szélrózsának is hívják, s védik mint a növénytakaró 
történetének tanúját. Nagy, 2-3 cm-es virágai, bozontos-gyapjas 
szára, fehéren gyapjas termése van. Újabban nálunk is védett! 


3. Gombos varjúköröm (Phyteuma orbiculare). O (máj.-júl.) Gom- 
bos virágzatának láttán aligha gondolnánk, hogy harangvirág- 
féle. Virágzás előtt madárkaromhoz hasonlóan görbülnek be a 
csúcsuknál összenőtt pártalevelek, innen ered magyar neve, s a né- 
metek is ezért hívják ördögkaromnak. A kibomlott virágok öt, 
vékony szárú, leheletfinom csillagra hasadnak fel. Nálunk hegyi 
réteken, mészkedvelő tölgyesekben él a középhegységben. 


4. Királyné gyertyája vagy genyőte (Asphodelus albus). O (máj.- 
jún.) Rokona a görögök gyásznövényének, ők a sírokra aszfodé- 
loszt ültettek, s halottaik , aszfodéloszmezőkön sétáltak". Homé- 
rosz is említi, mégpedig az alvilági folyó, a Sztüx partján! Gyö- 
kérgumóját ették, sőt a középkorban királyi eledelnek nevezték. 
Valóban fejedelmi virága cseres- és gyertyános-tölgyeseinknek, 
nyíreseinknek, nyúlánk fürtjével, 100-120 cm magas liliomtermeté- 
vel. A mediterráneumból származik, és főleg Kemeneshát mész- 
szegény erdeiben él. Védett! 


5. Perzsa veronika (Veronica persica). (?) (márc.-jún.) Tarlókon, 
folyóhordalékokban, kapások közt megtelepedő, behurcolt nö- 
vényke - inkább csak a Dunántúlon. Azúrkék virágai hosszú ko- 
csányokon nyílnak. 

1. Réti legyezőfű ( Filipendula ulmaria). O (jún.-aug.) A franciák 
a mezők királynéjának hívják ezt az édes illatú, a rózsafélékhez 
tartozó növényt. A németek és a skandinávok virágját illatosító- 
ként a méhsörhöz, borhoz keverik. Drogja lázcsillapító, izzasztó 
teakeverékekben. Tömegesen jelenik meg patakok mentén, nedves 
kaszálókon, inkább a hegyvidéken. Kertekbe is ültetik. 


2. Kígyógyökerű keserűfű (Polygonum bistorta). O (jún.-júl.) 
Gyökere S vagy kígyó formában kétszeresen megtekeredett, innen 
ered tudományos neve is: bistorta. (Bis—kétszer, forguere—so- 
dorni, tekerni latinul.) Méter magasra is megnő, tömegesen pom- 
pás látvány a virágzása nedves hegyi réteken, nálunk főleg az Őr- 
ségben. Mézelő. Gyökértörzsét vérzéscsillapítóként használták, 
tőleveleit spenótként főzték meg. Védett! 


3. Terebélyes harangvirág (Campanula patula). 69 (máj.-jún.) Ka- 
szálók, margarétás rétek, erdőszélek igen törékeny termetű csen- 
gettyűkéje; a név a szétterpedő ágakra utal. Lila színe gyakran 
rózsásba hajlik, sőt fehér változata is van. Parányi magvacskái 
a toktermés lyukain úgy peregnek ki, mint valami sószórón, ha 
megrázzák. Védendő! 


4. Keskenylevelű gyapjúsás (Eriophorum angustifolium). O (ápr.- 
máj.) Lápréteken, a szittyósok sötétzöld, merev szárai között hópe- 
helyszerűen libegnek ezüstös bolyhocskái, akár termésérleléskor, 
akár virágzáskor látjuk. Kicsi, sötét pelyvája van. A Dunántúlon 
és a Nyírségben fordul elő. Mind a négy hazai faja védett! 


5. Nagyvirágú kakascímer (Rhinanthus angustifolius). (?) (máj.- 
júl.) A franciák Péter-virágának különös ismertetője a felfúvó- 
dott csésze. A tátogatókhoz tartozik, száraz toktermésében zörög- 
nek a magok (innen német neve: csörgőfazék). Inkább a hűvösebb 
lápréteken, kaszálókon találjuk. (Dunántúl, Kisalföld, Nyírség.) 

VIÍ. tábla 


1. Berzedt sás (Carex pairaei). O (jún.-júl.) Sokan a sásokat kizá- 
rólag a vizek partjára, zsombékokba képzelik a náddal, szittyóval 
együtt. Pedig a sások sok faja alkot erdőkben, sziklákon is össze- 
függő gyepeket (1. III., 8. o.). Jól megkülönböztethetők rokonaik- 
tól, a pázsitfüvektől: szárukat mindig bél tölti ki, nincs üreges 
, szalmájuk". Külön fejlődnek a termőszáron a szép, sárga por- 
zósvirágok füzérei, külön a termős füzérkék. A nővirágokat már 
a virágzáskor termésnek véljük kis tömlő formájuk miatt, amiből 
csak a bibeszál áll ki. Szemtermést hoznak. A berzedt sás töm- 
lőcskéiben teljesen kerekded terméske lapul. A tömlőcskék , ber- 
zedten-borzasan" állnak. Vörösesbarna pelyvái vannak. Gyakori 
a középhegységben és a Dunántúlon, száraz tölgyesekben, geszte- 
nyésekben, bükkösökben. 


2. Szőrös sás vagy bükksás (Carex pilosa). O (ápr.-máj.) Nyirko- 
sabb bükköseink, gyertyános-tölgyeseink tipikus növénye. Ta- 
rackot hajt, gyorsan elszaporodik, s vastag szőnyeget alkot. Árnyé- 
kos erdőkben azonban ritkán virágzik. Egyetlen porzós füzérkéje 
alatt a két-három termős füzérke szerényen húzódik meg. Szára, 
levelei szőrösek, pelyvája, szártöve sötétpiros. A meddő tőlevelek 
sötétzöldek, áttelelnek. 


3. Bókoló fogas-ír (Dentaria enneaphylla). O (ápr.-máj.) Nyirkos 
erdők, főleg bükkösök, mély völgyek kora tavaszi pompás virágja 
a Dunántúlon. Három levele hármasan összetett - kilenclevelű 
foggyökérnek is hívták régen. Bókoló virágai sárgásfehérek, szá- 
muk 5-12. Húsos, bütykös gyöktörzse van. 


4. Arany veselke (Chrysosplenium alternifolium). O (márc.-ápr.) 
Nedves szurdokerdőkben, forrásoknál, patakoknál találjuk, jelen- 
léte magas talajvizet jelez. Nevét a felső, sárgászöld levelek között 
ülő, apró, aranysárga virágokról, valamint a csipkés levelek vese 
alakjáról kapta. 

tábla 


VIII. 


1. Tarka nőszirom (Iris variegata). O (máj,-jún.) Száraz tölgye- 
sekben, homoki réteken, mészkősziklák padjain virítanak nagy, 
sárga és bársonyosan erezett virágai. Nagyon fényigényes! Vaskos 
gyöktörzse van. Védett! Nyurga termete miatt kivadult pompás nő- 
szirom változatnak vélhetjük (1. Dísznövények 12. o.). Némely nő- 
sziromfaj gyöktörzsének szárítva kellemes ibolyaillata van, innen 
ered az ibolyagyökér elnevezés. Arcpirosító volt valamikor a keleti 
hölgyek szépítőszerei között. 


2. Nagy pacsirtafű (Polygala major). O (jún.-aug.) Igazi hegyvi- 
déki növény, amely a meszes talajokat kedveli, leginkább a közép- 
hegység dolomit sziklagyepeiben, bokorerdőkben találjuk. Pom- 
pás virágai másfél cm hosszúak, különösen ha sok meleg esőt hoz 
a május, ajúnius. A különös virágokban szárnyszerű csészelevelek 
között csónakforma szirmokból kandikálnak ki a porzók. Védett! 


3. Keserű pacsirtafű (Polygala amara). O (máj.-jún.) A hazánkban 
élő többi pacsirtafű 1 cm-nél kisebb és kékebb virágokat hoz. 
Mészkő- és dolomitsziklákon találjuk szintén ezt a ritkább, azúr- 
kék virágú fajt. Keserű virághajtásaival pótolják az amerikai 
Senega-gyökeret, amely köptetőkhöz használatos. Leggyakoribb a 
lilás színű üstökös pacsirtafű (P. comosa), száraz réteken, tölgye- 
sekben. Csokorba kötve árulják. 


4. Bíborkosbor (Orchis purpurea). O (máj.-jún.) Kosborból font 
koszorút viseltek a görög ifjak a föld termékenységének ünnepén, 
Démétér nagy ünnepén. Szerelemkeltő szernek hitték, kettős iker- 
gumóját gyűjtögették. (Salep néven ma is ismert patikaszer.) Szik- 
lagyepekben, erdőszéleken, mélyebb, lazább helyeken telepszik 
meg. Erőteljes növény, bíborbarnás lepellevelekkel, nagy, pöttyö- 
zött mézajkakkal. Ne ültessük kertbe, nem marad meg! (L. Vad- 
virágok 1., 16. o.) Szigorúan védett! Nyugat- és Közép- Európa 
minden országában védik. 

IX. tábla 


A kosborfélék valójában mérsékelt övi, talajlakó orchideák (1. még 
IX., XII., XVII. táblát). A fánlakó trópusi orchideák lassan már 
a kipusztított növények listájára kerülnek; így végződött az ,,or- 
chideavadászat kora". Vajon a Kárpát-medencében honos, ötven- 
nél több kosborfélének mi lesz a sorsa a lápok, tölgyesek pusztulá- 
sával? Már nálunk is minden kosborfaj védett! De a környező ál- 
lamokban a termőhelyük is védett! Nagyon érzékenyek a termő- 
hely változásaira. Különféle mértékben mikorrizásak, a gyökér 
bőrszövete alatti sejtrétegbe parányi gombák települtek. Az or- 
chideák apró magvaiban nincs fehérje, ezért csak annak a gomba- 
telepnek jelenlétében csíráznak ki, amelyikkel a gyökerében együtt 
élnek. Új kertészeti bravúr ezeknek a mérsékelt övi fajoknak a 
csíráztatása és felnevelése. Csalafinta virágszerkezetük van a ro- 
varmegporzáshoz. A legfeltűnőbb a csalogató mézajak, papucsfor- 
mán öblösödhet ki, rovarokat utánozhat, nektárral teli sarkantyú- 
ba torkollhat. A magház is megcsavarodik, sokszor 1807-os 
szögben. A bibe falára nőtt portokok ráragadnak a rovarra. 


1. Mocsári kosbor (Orchis laxiflora, ssp. palustris). O (jún.-júl.) 
Mocsárrétek tőzegtalaján él ez az erőteljesebb növésű alfaj. Vé- 
dett, különösen a másik, ritkább alfaja: a pompás kosbor (ssp. 
elegans). 


2. Sápadt kosbor (Orchis pallens). O (ápr.-jún.) Hegyi faj, mész- 
kedvelő tölgyesekben, üde, mély talajon. Védett! 


3. Szúnyoglábú bibircsvirág (Gymnadenia conopea). O (máj.-júl.) 
Nagyon illatos virágait lepkék porozzák be. Sarkantyúja hosszú, 
szúnyoglábszerű. Gumója tenyeresen hasadt. Gógynövény. Láp- 
réteken, hegyi réteken, gesztenyésekben fordul elő. Védett! 


4. Szarvas bangó (Ophrys ocstrifera). O (máj.-jún.) Tölgyesek tisz- 
tásainak féltett kincse, száraz helyeken él. A bangók virágainem sar- 
kantyúsak, magházuk nincs megcsavarodva. A mézajak púpos és 
bársonyos, rajzolatával mintha pókot, dongót utánozna. Védettek! 

X. tábla 


1. Konkoly (Agrostemma githago). €) (máj.-jún.) A kalászos veté- 
sek ismert gyomnövénye a búzavirággal, pipaccsal, szarkalábbai 
együtt. Az egész növény selymes a rásimuló szőröktől. Bíborlila vi- 
rágai magányosan nőnek, hosszú kocsányokon, jellegzetesek a csé- 
szelevelek hosszú cimpái. Tokban fejlődő sok, fekete magocskája 
mérgező, a konkolyos lisztből sütött kenyér élvezhetetlen. Régen 
a termőföld virágaként tisztelték a pipaccsal együtt, a föld termé- 


74 ze 


kenységének jele volt, sok monda is fűződik hozzá. 


2. Bíborfekete hagyma (Allium atropurpureum). O (máj.-jún.) 
Kalászos vetésekben, mezsgyéken tűnik fel sötétbíbor virága, kü- 
lönösen a Tiszántúlon. 30-100 cm magasra is megnőhet. Virág- 
leple csillagszerűen terül szét. Széles a levele (1-3 cm), és érdes az 
éle. A liliomfélékhez tartozik, mint minden hagyma. 


3. Rekettyelevelű gyujtoványfű (Linaria genistifolia). O (júl.-aug.) 
Sziklafüves lejtőkön, mészkő-dolomit sziklagyepekben, homok- 
pusztákon él, a tarlókon, parlagokon rokonát, a közönséges gyuj- 
toványfüvet találjuk (1. Vadvirágok I., 38. o0.). Mészkedvelő. Levele 
a rekettyére emlékeztet. Az egész növény kékesen hamvas és ko- 
pasz, szára erős, nehéz leszakítani. Levelei bőrneműek. Virága 
csak feleakkora, mint a közönséges gyujtoványfűé, de élénkebb 
sárga. Leleményesen porzódik be a rászálló rovar súlyától megnyí- 
ló, tátogató virága. Sok kis mag szóródik ki később tokocskájából. 


4. Takarmánybaltacim (Onobrychis viciifolia). O (máj.-aug.) Régi 
nevei: csacsiöröm, örököslóhere, pulykafű, szamárcsikor, szamár- 
here. Lucernatermesztésre alkalmatlan talajra vetik. Méhlegelő! 
Vadon is tömegesen találjuk- például vasúti töltéseken - pillangós 
fürtjét a kék virágú lennel együtt. (Vicia—bükköny, folia—-levél, 
azaz bükkönylevelű, szárnyas levélkéi miatt.) 

1. Madárfészek (Neottia nidus-avis). O (máj.-júl.) Szaprofiton 
-korhadék lakó. Mintha nem is virág, hanem valamiféle korall- 
gomba lenne: viasszerű, halványbarnás színű, egyetlen zöld levél- 
kéje sincs. Tömött, húsos gyökerei madárfészekre emlékeztetnek. 
(Nidus-fészek, avis-madár latinul.) Otthont ad parányi gyökér- 
lakó gombáknak; a gomba alakítja át felvehetővé a korhadékok- 
ból származó szerves táplálékot. Néha a talajban virágzik ki, s ér- 
leli be termését. Árnyas erdőkben, inkább a Dunántúlon és a kö- 
zéphegységben található. Védett! 


2. Farkasszőlő (Paris guadrifolia). O (máj.-jún.) Nyirkos, humu- 
szos talajon, bükkösökben, gyertyános-tölgyesekben, égerligetek- 
ban él, különösen a Dunántúlon. Az egész növény, főként csábító 
fekete bogyója mérges! Általában a nép farkasnak nevezi a vesze- 
delmes, mérges növényeket. Latin neve az egyforma négy levélre 
hívja fel a figyelmet (par, pariszegyforma, guadrifolius—négyle- 
velű). A lepellevelek megmaradnak a bogyó érésekor is. 


3. Ciklámen vagy kanrépa (Cyclamen europeum). O (júl.-szept.) 
Illatos virágai ugyan később nyílnak, mint táblánk többi faja, de 
azokban a nyugat-dunántúli nyirkos, mészkerülő erdőkben talál- 
juk, mint emezeket. (Zalai bükkösök, vasi, soproni fenyvesek.) 
Terméskocsánya éréskor dugóhúzószerűen megcsavarodik. Régi 
nevei - disznókenyér, disznórépa, kunalma - gumójára vonatkoz- 
nak, amit kitúr a vadkan. Szigorúan védett! 


4. Árnyékvirág (Maianthemum bifolium). O (máj.-jún.) Az erdei 
talaj elsavanyodását jelzi. Virágzó szára kétlevelű, erre utal a latin 
név is, a meddő csak egylevelű, mint például a tulipáné. Májusban 
virító fürtjei rokonára, a gyöngyvirágra emlékeztetnek, akárcsak 
cseresznyepiros bogyói. Kertbe is ültetik, bogyóit a madarak is 
kedvelik. 

XII. tábla 


1. Aszúszegfű (Tunica prolifera). 6) (máj.-júl.) Aszúszegfű, aszott- 
szegfű neveit a nagy, hártyás álcsészelevelek miatt kapta, amelyek 
a csészéjét körülveszik. Ezekből a szárazbarna színű levelekből 
kandikálnak ki az apró, rózsaszín szegfűvirágok. Kevéske levele is 
keskeny, szára merev - mindez arra vall, hogy napos, szikár he- 
lyeken él: homokpusztákon, száraz lejtőkön, sziklagyepekben. Vé- 
dendő! 


2. Sovány vagy sziki csenkesz (Festuca pseudovina). O (máj.-jún.) 
Megtelepszik a legmostohább szikes pusztán, és gyepet alkot. Só- 
tűrő, elviseli a taposást, ezért megél a birkalegelőkön is. Régi neve, 
berbécscsenkesz is erre vall. A legelterjedtebb füvünkre, a baráz- 
dált csenkeszre (F. sulcata) hasonlít fűcsomójával, finom szálú, 
érdes fogású leveleivel, de kisebb termetű. Nyár elejére elszárad, 


vöröses gyepe miatt hívják veresnadrágnak is. 


3. Báránypirosító vagy homoki pirosító (Alkanna tinctoria). O 
(ápr.-máj.) Szára szétterül, karó formájú gyökere mélyen befúró- 
dik a homokbuckába, így tud megtelepedni a széltől mozgatott 
futóhomokon is. A levelek sűrűn molyhosak. A gyökér kérge piros 
alkannin festéket tartalmaz; ősi textilfesték (törökpirosító helyett), 
de a kozmetikusok is szívesen használták. Főként a Duna-Tisza 


közén él, a Nyírségből hiányzik. Védett! 


4. Varjúmák (Hibiscus trionum). £) (jún.-aug.) Dinnyefű volt a 
régi neve, de éppúgy nincs semmi köze a dinnyéhez, mint a futó- 
homok híres királydinnyéjének (Tribulus). Reggel csak egy órát 
virító, pompás virágai a trópusi rokonok sötét torokfoltos, jelleg- 
zetes hibiszkuszvirágát lopják be a homokra, a kapásnövények 
tábláiba. (Óravirágnak is hívták a fentiek miatt.) Sodrott, csavart 
bimbója a mályvák családjára vall. Termése felfúvódott. Az egy- 
nyári gyomnövényke nemesítve már előlépett kerti virággá is. 

XIII. tábla 


1. Sárga len (Linum flavum). O (jún.-júl.) A kék virágú lenfajok 
ismertebbek, mert gyakoribbak is, bár ezeknek déli verőfényen már 
csak lehullott szirmait találjuk. Napos, köves lejtőkön, suvadásos 
hegyoldalakon, az alföldi pusztákon és erdei fenyvesekben virít. 
Nagy, aranysárga pártájából narancssárga erek dagadnak ki. Le- 
velei húsosak, kékes árnyalatúak. Védett! 


2. Kék atracél (Anchusa barrelieri). O (máj.-jún.) Az érdeslevelűek 
családjába tartozik, erre vall az egész növényt borító, szemölcsö- 
kön növő szőrzet s a csészelevelek pelyhessége. Égszínkék pártája, 
gazdagon virító ágas virágzata kíváncsivá teszi a laikust is, pedig 
csak szórványosan fordul elő napos lejtőkön. 


3. Magyar nyúlhere vagy szapuka (Anthyllis macrocephala). O 
(máj.-júl.) Halványsárga, vöröslő vagy aranysárga, puha virágfe- 
jecskéi a levelek hónaljában fejlődnek. Pillangós virágjának csó- 
nakja pirosas lehet. A mészkő és dolomit sziklagyepek, de a pusz- 
ták növénye is - a Nyírség kivételével. A baltacimmal, lenvirággal 
és a lózsályával együtt hamar betelepszik a suvadásos hegyolda- 
lakra, földmunkák által megbolygatott talajra, ilyenkor magányo- 
san óriásira nő, nem véletlenül vitték be a kertekbe is. 


4. Selymes dárdahere (Dorycnium germanicum). Y (jún.-aug.) 
Gyakran együtt nő az előbbi nyúlherével, száraz lejtőkön, homok- 
pusztákon. Ezüstösen selymes leveleit sokszor az aranka vörös 
szárai fonják be, fojtogatják éppúgy, mint a lucernát vagy a ló- 
herét. Virágfejecskéit 6-15 pillangós virág alkotja. 


5. Sarlós gamandor (Teucrium chamaedrys). Y (jún.-aug.) Elma- 
radhatatlan örökzöld félcserjéje a mészkő- és dolomit-gyeptársulá- 
soknak, száraz tölgyeseknek. Ajakos virágai örvökben fejlődnek, 
bíborszínűek, a csésze is gyakran pirosas. Népi nevei: kiscserleve- 
lűfű, kissarlófű, zsuzsánka. 

1. Selymes boglárka (Ranunculus illyricus). O (máj.-jún.) A párol- 
gást csökkenti ezüstösen selymes szőrzete, a keskeny levelek kicsi 
felülete. Virága tojásfényes, mint általában a boglárkáké, de na- 
gyobb és élénk citromsárga (1. Vadvirágok I., 26. o.). Meleg, szá- 
raz dolomitlejtőkön él a középhegységben. 


2. Szirti búzavirág vagy imola (Centaurea mollis). O (jún.-aug.) 
Ép, a fonákján ezüstösen molyhos leveleivel, magányosan virító, 
pompás . virágfészkeivel egyik legszebb, ritka búzavirágfélénk. 
A fészekpikkelyek is mutatósak, fekete rojtosak. Védett növény! 
A dolomiton még gyakoribb a farka imola (C. triumfettii), ennek 
alul-felül pókhálósan molyhos a levele. 


3. Borzas szulák (Convolvulus cantabricus). O (máj.-júl.) Igazi 
mészkedvelő, mediterrán növény ez is, tömegesen virít például az 
isztriai tengerparton. Utolsó északi előfordulása a Naszályban van, 
a leggyakoribb a Mecsekben és a Villányi-hegységben. Egyenes, 
kemény szárán sötét rózsaszín virágok nyitnak, a levelek borzasak, 
ezüstösek. Rokona, a mezei szulák (C. arvensis) folyondár, hírhedt 
gyom (1. Vadvirágok I., 40. o.). 


4. Hegyi árvalányhaj (Stipa pennata; S. joannis). O (máj.-jún.) 
A pusztákra képzeljük az árvalányhajat, pedig a hegyvidékek do- 
lomit- és mészkőszikláin több fajuk él, mint az Alföldön. Ez a faj 
mindkét területen otthonos. A tokiász 20-50 cm-es hosszú szálká- 
ban végződik, ez repítőszerkezet is, de fúróként is működik, mikor 
a mag talajt ér. Régi neve: tollúfű, mert a puszták lakói kócsagtoll 
helyett tűzték kalapjuk mellé. Védett! 


5. Molyhos napvirág vagy tetemtoldó (Helienthamum nummula- 
rium). O (máj.-aug.) A nép naprózsikának, Szent Erzsébet-virá- 
gocskának becézi pompás, de a verőfényen lehulló virágait. Kicsi 
cserje, örökzöld levelei a fonákon fehéren molyhosak. 


32 


1. Csalánlevelű harangvirág (Campanula trachelium). O (jún.- 
aug.) Nyirkosabb erdőkben, vágásokban (éppen csalánosokban 
is!) gyakori csengettyűke. Az egész növény bozontos, serteszőrös, 
levelei a csalánra emlékeztetnek, de nem csípnek. A virágpárta is 
, pillás". Mindig a felső virágok nyitnak ki először, amikor az alsók 
még bimbósak. Mutatós virágai miatt parkokba ültetik. Tudomá- 
nyos neve a trakhélosz görög szóból származik, amely nyakat je- 
lent; valamikor nyaki fájdalmakat orvosoltak vele. 


2. Egyvirágú gyöngyperje (Melica unifiora). O (máj.-júl.) Több 
erdőtársulás jellegzetes füve: pázsitjának összefüggő szőnyege 
erdőtípust alkot a gyertyános-tölgyesekben és cseres-tölgyesekben 
(például a budai Nagy- Hárshegy), sziklásabb bükkösökben. Köny- 
nyű felismerni kecses virágfüzéreit a piros-barnás pelyvájú virá- 
gokkal, a világoszöld, széles leveleket, amelyek hamar elsárgulnak 
a nyári erdőben. Töve tarackos, gyorsan elszaporodik. 


3. Üstökös gyöngyike (Muscari comosum). O (máj.-jún.) Irtásré- 
teken, cserjésekben vagy pusztai réteken virít. Népi nevei - kék 
kígyóhagyma, mezeijácint - arról árulkodnak, hogy levelei és nagy 
hagymája a jácinthoz hasonlít. A selyemrojtra emlékeztető üstököt 
a merev, kék vagy lila kocsányokon ülő kékeslila meddő virágok 
alkotják. Csak az alsó, barnás színű virágok teremnek. 


4. Erdei kutyatej (Euphorbia amygdaloides). Y (ápr.-máj.) Igaz, 
hogy korábban nyílik, mint táblánk többi növénye, de később is 
virágnak véljük a feltűnő, banánsárga gallérleveleket, az érlelődő 
termés körül. Bordóra színeződő, rózsásan összeálló tőlevelei átte- 
lelnek. Hűvösebb, sziklás erdőkben él. Kertbe lehet ülteni. Minden 
kutyatej mérges nedvet ereszt, először Euphorbosz görög orvos 
próbálta gyógyításra használni i. e. 50 körül. A kutyatejeket ne 


tévesszük össze a gyermekláncfűvel! (1. Vadvirágok 1., 42. o.). 

XVI. tábla 


1. Kánya harangvirág (Campanula rapunculoides). O (jún.-aug.) 
Bókoló virágfürtjén a virágok nagyjából egy oldalra néznek, fürtje 
,, oldalra konyul", régi nevén talán ezért is hívják kónya csengety- 
tyűkének. (A népnyelv nemigen használja a harangvirág nevet!) 
Violaszínű pártája pillás szélű, levelei érdesek, apró szőrök borít- 
ják. (Campanula—kicsi harang, rapunculoides-raponchoz hasonló, 
a rapa—répa latinul). A középkorban salátaként ették tarackos gyö- 
kerét, akár a raponcharangvirágét (C. rapunculus). Erdőkben, 
parlagokon fordul elő, kertbe is ültethető. A szárazságot jól tűri. 


2. Méreggyilok (Cynanchum vincetoxicum). O (máj.-aug.) Fehér, 
kissé sárgás virágai, átellenes levelei, de még zöld termései is a he- 
gyes paprikára emlékeztetnek, ezért vadpaprikának is hívták, noha 
semmi köze sincs hozzá. A beérett termés a kiszabaduló selymes, 
szőrbóbitás magokkal viszont elárulja, hogy a selyemkórók csa- 
ládjába tartozik. Az egész növény mérges! Száraz, világos tölgye- 
sekben, vágásokban gyakori. 


3. Piros madársisak (Cephalanthera rubra). O (máj.-júl.) Ritkás 
erdők, bükkösök, tölgyesek különösen elegáns kosborféléje. Szá- 
las levelei vannak, virágai halvány rózsaszíntől a rózsavörösig 
terjedő árnyalatokban pompáznak, pártalevele szárnyként hajlik 
ki, innen eredhet német neve is: erdei madárka. Védett! 


4. Édeslevelű csüdfű (Astragalus glycyphyllos). O (máj.-aug.) 
A csüdfüvek különös, sarlószerűen meggörbült hüvelytermésükkel 
hívják fel a figyelmet. Madárkaromhoz is hasonlíthatnánk, régi 
nevei között a héjaköröm név is szerepel. Levele édes; édeslencsé- 
nek, kávébükkönynek is hívták. Heverő szárai, nagy összetett le- 
velei nagyon jellegzetesek, sápadt, fehéres virágai meg sem közelí- 
tik a zászlós csüdfű (A. onobrychis) szépségét (1. Vadvirágok l., 
34. o.). Száraz erdőkben, vágásokban gyakori. A csüdfüvek közt 
öt védett faj van! 


36 


XVII. tábla 


1. Nagyvirágú gyíikfű (Prunella grandiflora). O (máj.-júl.) Ló- 
szemfű a régi magyar neve, nagy virágú rokona a közönséges gyíik- 
fűnek (P. vulgaris). Lila pártája háromszor akkora, mint csészéje, 
ritkán fehér színű is lehet ajakos virága. Hűvösebb erdőkben, ka- 
szálókon, lápréteken él, inkább a hegyvidéken. A gyíkfüveket ré- 
gebben torokgyíknál használták, mai és népi neveik: torok öröme, 
torokgáncs is erre emlékeztetnek. 


2. Közönséges galaj (Galium mollugo). O (máj.-júl.) Húsznál több 
galajfajunk s még ennél is több keverék fajunk közül ezt a fehér 
virágú, laza bugájú, pelyhes levelű fajt mindenütt felismerjük a 
nyári erdőkben és réteken. Gyertyános-tölgyesek szélén együtt 
szedhetjük táblánk összes többi növényével is. Négyszélű szárán 
nyolc-nyolc levélke alkot egy-egy örvöt. 


3. Bakfű (Betonica officinalis). O (jún.-júl.) Inkább a hegyvidéki 
naposabb erdőkben, tisztásokon, lápréteken találjuk igen kellemes 
illatú, bíborszínű virágait. Ajakos - ezt elárulja virágja, de négy- 
szögletű szára és makkocskatermése is. Sebek gyógyítására hasz- 
nálták, erre emlékeztet sebfű neve. 


4. Közönséges párlófű (Agrimonia eupatoria). O (jún.-aug.) A pa- 
tikapárlófű, apróbojtorján, hattyúfű név mind ezt az édes parfüm- 
illatú, kecses, aranysárga füzérű növénykét jelentik. Virágszerke- 
zete, pálhás, összetett levele az értőknek azt is elárulja, hogy a ró- 
zsafélékhez tartozik. Az egész növény bozontos, szára mirigyekkel 
pontozott. Erdőszéleken, sövények mellett, félig napos utak men- 
tén gyakori. Régi gyógynövény, szinte mindenféle betegségre hasz- 
nálják összehúzó és nyugtató hatása miatt. Teája kitűnő ízű és 
üdítő. 

XVIIL tábla 


1. Lándzsás útifű vagy útilapu (Plantago lanceolata). O (ápr.-aug.) 
Útilaput kötnek a talpa alá - azaz szélnek eresztik, világgá küldik; 
ebből a szólásmondásból ismerjük a növényt, amely valóban az 
utak virága szinte tavasztól őszig. Lándzsás levelei és fehéres-bar- 
nás virágfüzérei, amelyekből sárgásfehér porzók állnak ki, jól 
megkülönböztetik a másik gyakori, szélesebb levelű, lila porzójú 
réti útifűtől (P. media). Köhögéscsillapító teát, gyógycukorkát ké- 
szítenek belőle. 


2.. Sziki cickafark (Achillea asplenifolia). O (jún.-szept.) A min- 
denütt gyakori, fehér virágú cickafark mellett ott jelenik meg élénk, 
parasztrózsaszín virága, ahol a talaj szikesedni kezd. (Gyógynö- 
vényként csak a fehér virágú fajokat használják, mert csak ezeknek 
van a kamilla hatóanyagával rokon azulénos kékolajuk.) 


3. Ebszékfű (Matricaria maritima ssp. modora). 06 (jún.-szept.) 
A jól ismert kamilla nagy termetű rokona, amelytől jól elkülöní- 
tette a népnyelv: nem gyógyít, tehát eb. (Régi nevei: álszikfű, eb- 
kapor.) Tarlókon, nedvesebb szántókon hosszú őszökön még októ- 
berben is virít. Kövér, nitrogénben gazdag talajt jelez. 


4. Háromszínű árvácska (Viola tricolor). O (máj.-szept.) Kicsi 
arcokra emlékeztető, háromszínű ibolyák az árvácskák, vagy 
ahogy a német nevezi őket: mostohácskák. Száraz tölgyesekben, 
irtásréteken, parlagokon él. Teája vértisztító, vizelethajtó. A nagy 
virágú árvácskákat ebből keresztezték a XIX. században; angol 
munkások klubokban termesztették szigorú szabályok szerint. 


5. Eperhere (Trifolium fragiferum). O (jún.-szept.) Nedves, szike- 
sedő réteken seregesen nő. Heverő szárai vannak felálló kocsá- 
nyokkal. A levélkék csúcsa feltűnően kiharapott, kicsípett. A vi- 
rágfejecskében a hártyás csészék éréskor gömbölyűre felfúvódnak. 
Innen ered neve (fragum-eper latinul). Nitrogénkedvelő. 

XIX. tábla 


1. Őzsaláta (Smyrnium perfoliatum). (2) (ápr.-jún.) Igazi otthona 
mészkőhegységeinkben, bükkösökben, hárs-kőris sziklaerdőkben 
van a Mecsektől a Bükkig. Megbolygatott kultúrerdőkbe is, az 
Alföldre is behurcolódik s elszaporodik. Szép sárga ernyős virá- 
gainak hatását fokozza a nagy szárölelő levelek üde salátazöldje. 
A tőlevelek már az ernyősökre jellemzően szárnyasak, a régi lópet- 
rezselyem névre ezzel, valamint répaszerűen megvastagodott gyö- 
kerével szolgált rá. 


2. Bürök (Conium maculatum). £9 (jún.-júl.) Mindenütt megél, 
gyakori az emberi települések körül is, árkokban, nyirkos romok, 
sövények tövében. Nagyon mérges, szaga is erős. (Bürök volt 
Szókratész méregpoharában is.) Szára ágas, tövén lilásderes, belül 
üreges - sípfűnek is hívták ezért. Soksugarú ernyője és sokszorosan 
szárnyalt levelei vannak. Állatokat gyógyítanak ma is vele. 


3. Erdei vagy kacuros estike (Hesperis silvestris). O (jún.-júl.) 
A név ne tévesszen meg: estikének hívják a kertekben este virító 
csodatölcsért (Mirabilis jalapa) is, aminek semmi köze sincs a ke- 
resztes virágú, este nagyon illatozó valódi estikékhez (Hesperis) 
és rokonaikhoz, az estiviolákhoz (Matthiola). Szép lila virágait 
hűvös, nedves erdőkben, ligetekben, inkább a hegy- és dombvidé- 
ken találjuk. A szár és levél sűrűn molyhos, levelei igen fogazottak. 
(Rokona, a lila és fehér színű hölgyestike már régen bekerült az ár- 
nyas kertekbe.) 


4. Erdei nenyúljhozzám vagy nebáncsvirág (Impatiens nolitangere). 
0 (jún.-aug.) Noli me tangere — ne illess engem - szól a bibliai 
mondás, amelyet ez a forrásoknál, árnyas erdőkben, ligetekben élő 
virág nevében hordoz. Érett termése, ha csak hozzáérnek, szétpat- 
tan, magvait szétrúgja. Bütykös szára és gyökerei áttetszőek, gyö- 
kerét alig ereszti a földbe. Sarkantyús, a levelek alá húzódott vi- 
rágai leheletfinom kocsánykákon rezdülnek. 

1. Réti kardvirág vagy dákoska (Gladiolus imbracitus). O (jún. - 
júl.) Kevesen tudják, hogy a kardvirágnak vadon élő fajai is virí- 
tanak a Kárpát-medencében, a dél-afrikai eredetű kerti fajoknál 
sokkal kecsesebb virágfüzérekkel. A Nyírségben és hegyi réteken, 
lápréteken találjuk, hagymagumóit a múlt évről maradt levélma- 
radványok borítják. Védett! 


2. Erdei deréce (Chamaenerion angustifolium). O (jún.-júl.) Ro- 
konai, a ligetszépék és fuksziák már régen meghódították kert- 
jeinket. Nagyon elegáns, rózsáslila füzérei mészkőbányák sziklái 
előtt, erdővágások fatuskói körül festői csoportokban jelennek 
meg, ötletet adva a kertbéli utánzásra (1. Vadvirágok I1., 20. o.). 


3. Mezei gólyaorr (Geranium pratense). O (jún.-aug.) Párosan 
álló, nagy kék virágait egyre inkább kedvelik kertjeinkben is, a 
hegyvidékről betelepülhet - például a kolozsvári Házsongárdi te- 
mető öreg sírhantjaira. A gólyaorrfélék görög eredetű tudományos 
neve (geranosz—daru), régi magyar nevei: gerely, daruorr és a 
rokon gémorrok mind a bibeszálból alakult különös terméscsőrre 
céloznak. Ez éréskor ív alakúan felfelé görbül, felpattan, és való- 
sággal katapultálja a magokat kétméteres körzetben. 


4. Karcsú sisakvirág (Aconitum variegatum). O (júl.—szept.) Kerti 
sisakvirágunk ennek az alpin-kárpáti fajnak a keresztezéséből ke- 
letkezett. Pompás ibolyakék virágai az évelő szarkalábhoz hason- 
lító, tenyeresen osztott, nagy levelek között a méteres virágszárakon 
csak nyirkos erdők szélén virít ki, ahol elegendő fényt kap. Répa- 
szerű kettős gumója igen erős mérget tartalmaz. Védett! 


5. Pénzlevelű lizinka (Lysimachia nummularia). Y (máj.-júl.) Föl- 
dön heverő szárakkal kúszik lápréteken, ligetekben. Remekül meg- 
telepíthető kertek pázsitjában, ereszcsatorna beton kifolyója kö- 
rül, ahol bőségesen kap nedvességet. 

XXI. tábla 


1. Kardos peremizs (Inula ensifolia). O (jún.-aug.) Száraz tölgye- 
sek szélén néhol seregesen virítanak napsugaras fészekvirágai. 
Levelei keskenyek, mint a kardpenge (latinul ensiszegyenes kard), 
régi nevei között a szablyalevelű jelző is előfordul. A levelek szinte 
párhuzamos erűek. Szára, levele nem szőrös, mint más peremizseké. 


2. Ágas homokliliom (Anthericum ramosum). O (jún.-aug.) A töl- 
gyesek, sziklagyepek, homokpuszták virága, a balkáni hegyvidék- 
ről jutott el hozzánk. A hevesen esős nyarakon feltűnően terjed el, 
bár a szárazságot is jól átvészeli húsosan megvastagodott gyökeré- 
vel. Hosszúra nőtt bibeszála messzire kinyúlik a keases lepelvirág- 
ból. A Tiszántúl kivételével eléggé gyakori. Régi neve: ágas hölye, 
sövényvirág. A fürtös homokliliom (A. liliago) védett! 


3. Dunai szegfű (Dianthus collinus). O (júl.-szept.) A száraz töl- 
gyesek, erdőszélek szegfűje. Neve elárulja, hogy Kárpát-medencei 
bennszülött, mint több más szegfűnk is. Az alföldi pusztai töl- 
gyesekben (Nyírség, Tiszántúl) is megjelenik. Csomókban üldö- 
gélő bíborvörös virágai pettyezettek, rojtosan sallangosak: ,,sza- 
kállasak". Védendő! 


4. Sötét hagyma (Allium atroviolaceum). O (jún.-aug.) A fehér, 
sárga virágú hagymákon kívül több piros, sőt szinte fekete virágú 
faj is van. Kezdetben sötét ibolyaszínű, virágai sűrűn, hosszú 
kocsányokon, teljesen szabályos gömb formában tömörülnek. 
Mezsgyéken, szántókon él, főleg nyugaton. Száraz tölgyeseink- 
ben, sziklagyepekben inkább a sötétpiros, szintén gömbös virág- 
zatú bunkós hagymát (A. sphaerocephalum) találjuk ez idő tájt. 


5. Közönséges borkóró vagy virnánc (Thalictrum minus). O (máj.- 
aug.) Ajó szeműek ismerik csak fel benne a boglárkafélék család- 
tagját. Bőrszerű levelei szárnyasan összetettek. Száraz gyepekben, 
erdőszéleken, tölgyesekben elterjedt. Alfaja, a kékes borkóró védett! 

XXIÍ. tábla 


nk 


1. Virágkáka (Butomus umbellatus). O (jún.-aug.) A tőálló levelek 
közül elegáns, nyurga száron emelkedik ki a virágernyő. Három- 
élű, csomó nélküli szára kákaszerű. (Kákán is csomót keres - 
mondja a szólásmondás.) Az igazi káka, a Schonoplectus nem ro- 
kona. Kúszó gyöktörzse van, amit különösen az ázsiai népek ettek, 
parázson megsütve. Leveleit, akár a gyékényt, fonni lehet. Terem 
mocsarakban, árkokban, rizsföldeken, folyók holtágaiban, külö- 
nösen az Alföldön. 


2. Nyílfű (Sagittaria sagittifolia). O (júl.-aug.) Kétféle levélalakja 
van, a jellegzetes, hosszú nyelű dárda- vagy nyílszerű levelek és a 
víz színén ringatódzó szalagszernek.  (Sagitta—nyíl,  sagittifolius— 
snyíllevelű latinul.) Minden levele tőlevél. A mutatós fehér, piros 
torokfoltos porzós virágok is, és a lepel nélküli zöldes-vörhenyes 
színű termők is virágörvben ülnek. Az alsó termős virágok koráb- 
ban virítanak, mint a felső hím virágok. Termése buzogányszerű, 
a szél és a víz terjeszti. Gumókkal telel át. Szórványosan fordul elő 
hínárosokban, mocsarakban. Régi neve: csókfű, vízinyíl. 


3. Békatutaj (Hydrocharis morsus-ranae). O (máj.-aug.) A csendes 
víztükrön úszó, szív formájú levelek csúcsából mintha kiharaptak 
volna. A német békaharapásnak hívja, amely a latin név fordítása 
(morsus-marás, harapás; rana—béka). Vízben úszó szára indás, 
vegetatív úton is szaporodik. A , békák tutaja" a víz színén úszó 
levél. Kétlaki. A termős virágok gyakran magányosak, a porzósak 
hármasával virágoznak, hármas leplű virágokkal. Folyóvizekben, 
tavak nyílt víztükrén nem tud állandó telepet alkotni, évről évre 
másutt bukkan fel levéltutajaival. Állóvizek nyugodt, nádasba vá- 
gott, kicsi öbleiben keressük. 

XXIII. tábla 


1. Közönséges rence (Utricularia vulgaris). O (jún.-aug.) Gyökere 
nincs, a békalencsével alkot lebegő hínártársulást. Húsevő. Vízbe 
merült hajszálfinom levelein levegővel teli tömlőcskék vannak. 
Ezekkel fogdossa ügyesen áldozatait (szúnyoglárvák, aprócska rá- 
kok, ázalékállatkák), amelyek éppen üldözőik elől menekülnek 
hártyás csapdáiba. Virágzó szára a víz fölé emelkedik, nagy, tojás- 
sárga, tátogató virágokkal. Tömegesen pompás látványt nyújt se- 
kély állóvizekben, rizsföldek árkaiban stb. Télre vastag szára le- 
süllyed a fenékre, s áttelel. Régi neve: hólyaghír, tömlőke. Vé- 
dendő! Két másik hazai faja védett! 


2. Sulyom (Trapa natans). O (júl.-aug.) A trapéz formájú, nagy, 
bőrnemű levelek a víz felszínén ringatóznak, a hínárszerűek, fino- 
man szabdaltak a vízbe merülnek. Négy vagy két szarv áll ki ter- 
méséből, ezért az Alföldön bikának is nevezik. Lisztes termését 
ették, árulták is például a bajai piacon. Régi nevei is erről árulkod- 
nak: vízidió, vízigesztenye, jezsuitadió. A levelek nyele a virágzás 
után felfúvódik. A folyók holtágaiban, különösen az Alföldön 
a tündérrózsával együtt alkot társulást. 


3. Mételyfü (Marsilia guadrifolia). O (Spóraérés: aug.-okt.) Páf- 
rány létére ide került vízinövényeink táblájára, négylevelű lóherére 
emlékeztető levelei miatt. Az iszapban terjed kúszó szárával, bab- 
forma spóratokjait a levélnyél tövén hozza. Kipusztulófélben volt, 
a rizskultúrák révén tért vissza az Alföldre. 


4. Sugaras víziboglárka (Batrachium radians). O (máj.-aug.) Álló- 
vizek és időszakosan vízborította termőhelyek kétéltű fajai a fehér 
virágú víziboglárkák. Ha a víz hirtelen leapad, a szárazon is te- 
nyésznek, de törpék maradnak, s alakjuk megváltozik. A finoman 
szeldelt levelek itt is az úszólevelek. A sugaras víziboglárka szikes 
vizekbe is betelepedik, mert sótűrő faj. 

XXIV. tábla 


1. Farkasalma (Aristolochia clematitis). O (máj.-jún.) Parlago- 
kon, árkok szélén, irtásokban tömegesen nő ez a kellemetlen 
szagú mérges növény. Népi nevei mind veszélyességére figyelmez- 
tetnek: farkasfül, farkasgégevirág, farkashézaggyökér. Baktérium- 
ölő anyagokat tartalmaz, sebek borogatására, reumás fájdalmak 
elleni fürdőhöz használták. Kehes lovakat is gyógyítottak vele. Vi- 
rágainak kis tölcséreiben eltűnnek a rovarok, s míg meg nem ter- 
mékenyítik a növényt, a felfúvódott magház csapdájában fogva 
maradnak. Feltűnő a körte formájú toktermés. 


2. Terjőke kígyószisz (Echium vulgare). ég (jún.-szept.) Igazi 
érdeslevelű, tele szúrós sertékkel, szőrökkel. Virága először piros, 
majd megkékül, mint a nefelejcsé. A bibe sziszegő kígyó kétágú 
nyelvéhez hasonlóan mered ki a pártából. Jó mézelő. A középkori 
gyógyászat kígyómarás ellen használta, mert a kígyóra hasonlít. 
(Ekhisz kígyót jelent görögül, német neve: siklófej.) Utak, vasúti 
töltések, kőtörmelékek gyomtársulásaiban él. A piros kígyószisz 
(E. russicum) védett! 


3. Fehér üröm (Artemisia absinthium). O (júl.-szept.) Ezüstösen 
selymes, magas növény, aranysárga színű fészkes virágokkal. Az 
ürmöt mint illatos füvet szórták egykor a Szent Iván-éji tűzbe. Nin- 
csen öröm üröm nélkül - tartja a közmondás is. Keserű teáját 
gyomorerősítőként isszák. Nagy adagban mérges, állandó élvezete 
súlyos idegbetegséget okoz. Szőlőhegyeken, útszéleken él. 


4. Ebszőlő csucsor (Solanum dulcamara). ÍJY (jún.-aug.) Kapasz- 
kodó szárai, krumplivirágra emlékeztető lila virágai vagy bog- 
ernyőben termő piros bogyói egyformán szemünkbe tűnnek víz- 
partokon, liget- és láperdőkben. Veszedelmesen mérges növény, 
bogyója a szívműködést bénító solanint tartalmazza! Szárát bőr- 
bajok, köhögés ellen gyűjtik. Népi nevei: mellfű, temondádfű, 
élekhalok, Szent János füve. 

XXV. tábla 


1. Sziki őszirózsa (Aster trípolíuúm ssp. pannonicus). O (jún.- 
szept.) Sókedvelő, nedves helyeken él. Igazi tőfaja. a tengerparto- 
kon a homokdűnék , csillaga" - szélesebb levelekkel, kékebb vi- 
rágokkal. Régi neve is ősz csillaga, szikcsillag. Képünk a magyar 
alfajt mutatja: levele egészen keskeny. Valamikor óriási területe- 
ken virított szikes rétjeinken. Hazai bennszülött (endemikus) nö- 
vény (1. Vadvirágok I., 60. o.). Védendő! 


2. Magyar vagy sziki sóvirág (Limonium gmelini ssp. hungaricum). 
O (júl.-szept.) Különösen a Tiszántúlon jellegzetes, szikes pusztá- 
kon és ürmöspusztákon, nagyon sziksós talajt jelez. Vaskos gyök- 
törzse van, földre boruló bőrnemű tőlevelei miatt régen szikiká- 
posztának, széksalátának is nevezték. Virága szárazon is megma- 
rad. Gyakori a Hortobágyon, valamikor a hajdúszoboszlói öreg 
temető sírjait teljesen beborította könnyed, kék virágfelhőivel. 
Kerti rokonát kék, sárga, fehér színekben szalmavirágként árul- 
ják. A tatár sóvirág (L. tataricum) fehér színű, az Erdélyi-meden- 
cétől az Urálig terjed. 


3. Sziksófű (Salicornia prostrata). €) (júl.-szept.) Ha a szikes tó 
nyárra kiszárad, fehéren kivirágzik sója, de őszre megjelenik fene- 
kén egy rövid életű, bíborvörösre színesedett növénytakaró, egy- 
két pozsgás levelű fajjal. Egyikük a sziksófű. Szára ágas, húsos, 
levele csökevényes. Érdemes nagyítóval megkeresni apró kancsós 
kis virágait a szártagok mélyedéseiben. Szárából hamuzsírt készí- 
tettek. 


4. Bárányparéj ( Camphorosma annua). (£ (júl.-szept.) A legtermé- 
ketlenebb szikeseken él, nyár végére, virágzási idejére szétterül, és 
nyári szürkés színe vérszín pirosba megy át, meg is kopaszodik. 
Az előző fajjal együtt Alföldünkön terem, legfőképpen a Tiszán- 
túlon. Virágai a levelek hónaljában ülnek, kis harangforma lepel- 


lel. Fekete magjai a lepellel együtt hullanak le. 

XXVI. tábla 


1. Zsidócseresznye (Physalis alkekengi). (2 (jún.-aug.) A szennyes- 
fehér virágok alatt a csésze a terméssel együtt növekszik, s végül 
lampionszerűen fölfúvódott míniumpiros termést alkot, belül egy 
piros bogyóval. Régi neve: hólyagkláris vagy koralicseresznye is 
erre utal. Száraz cserjésekben, akácosokban, mezsgyéken, romo- 
kon a tűző napon is megjelenik. Sziklakertbe tömegesen palántáz- 
zák, szépen mutat fehér, napsütötte falak előtt is. Bogyójával vajat 
színeztek régen. Őszi táblánkba mutatós termése miatt került, 
éppúgy mint az alábbi fajok is. 


2. Erdei iszalag (Clematis vitaiba). Y (jún.-aug.) Kúszószárú lián, 
szára megfásodhat. Ligeterdőkben, irtásokban, sövényre futva 
mindenütt a termőhely nedvességét jelzi. Illatos virágai, terméses 
girlandjai egyformán szépen díszítenek. Tollforgós, bóbitás ter- 
mése miatt az angolok vándorok örömének, öregember szakállá- 
nak, a franciák koldusok virágának hívják. Inas szárait kosárfo- 
násra használták. 


3. Komló (Humulus lupulus). O (júl.-szept.) Termesztik, de erdők 
szélén, folyók partján, kerítésekre futva vadon is él. Fiatal hajtását 
levesbe főzik, tobozra emlékeztető termését sörfőzéshez használ- 
ják kesernyés anyaga miatt. Laza fürtös porzós virágai és a pálha- 
levelek alá rejtőzködött termős virágai vannak. Horgas szőreivel 
kapaszkodik. Teája idegnyugtató, enyhe altató. 


4. Pirítógyökér (Tamus communis). O (máj.-jún.) Lián. A Ba- 
konytól, Tolnától délre találjuk, főleg a Mecsekben fára kapasz- 
kodva, gyertyános-tölgyesekben. Kétlaki virágai jelentéktelenek, de 
leveleinek mélyzöld ragyogása, szép szív formája s főleg piros 
bogyós fürtjei miatt parkokban is ültetik. Keményítőtartalmú, sö- 
tét gyöktörzsét reumatikus fájdalmaknál bedörzsölésre használják. 
Teája vizelet- és hashajtó hatású. 

. XXVII. tábla 


1. Őszi csillagvirág (Scilla autumnalis). O (aug.-szept.) Mészkő- 
sziklákon, löszpusztákon él ez a ritka, törékeny kis virág, meleg, 
száraz helyeken. Éppúgy, mint az őszi kikerics, levelek nélkül 
virít, de keskeny szálú levelei még ősszel kibújnak a földből. Ta- 
vasszal virít viszont a gyakoribb kéflevelü csillagvirág (S. bifolia). 
Védett növények! 


2. Vetővirág (Sternbergia colchicifolia). O (szept.-okt.) Magányos, 
rövid kocsányú kis virágát ez is levelek nélkül hozza, mint néhány 
mediterrán hagymagumós növény, amely a tavaszias őszben előre- 
siet virágzásával. Őszike, kikericsvirágú sárika néven is ismeri a 
nép, de nem a kikericsnek, hanem a hóvirágnak rokona. Elterje- 
dési területe szinte egyezik az őszi csillagvirágéval. Védett! 


3. Őszi sáfrány (Crocus banaticus). O (aug.-okt.) A tavasszal 
nyitó sáfrányoknak (1. Dísznövények 4. o.) éppúgy van levél nél- 
küli, ősszel virító fajuk, mint a kikericseknek. Csak két kis murva- 
levélkét hoz a virágzó száron. Erdélyi, dácikus faj, a Szamos menti, 
kolozsvári és a brassói hegyvidék (Románia) erdeinek tisztásain és 
a kolozsvári botanikus kert pázsitjában valósággal kaszálni lehet. 
Hazánkban csak ültetve fordul elő. A hazai vadon termő sáfrány- 
fajok mind védettek! 


4. Aranyfürt (Aster linosyris). O (júl.-szept.) Az Aster fajokat 
bánatoslilákban, kékekben ismertük meg eddig, de az őszi virágok 
másik színében, a sárgában ragyog ez a régi nevén aranyhajnak, 
aranygerebcsinnek is emlegetett virág. Fészke sugárvirágokból áll. 
Napos, szikár lejtőkön, homokpusztákon tömegesen virít. 


5. Festő rekettye (Genista tinctoria ssp. elata). Y O (júl.-szept.) 
30-50 cm magas cserjécske, vesszőin sok végálló aranysárga fürt- 
tel. Gyökeréből sárga festéket készítettek egykor (sárga festőfű, 
pogányékesség - régi nevei). Száraz lejtőkön, tölgyesekben él. 

1. Fehérfagyöngy (Viscum album). Y (márc.-ápr.) Fánlakó élős- 
ködő (epiphyton). Télen is örökzöld levelei között gyöngyikék a 
fehér bogyók, ezért és nem virágja miatt került téli táblánkra. 
A nyárfák, füzek ága-boga közt telepszenek meg kis bokrai. Fe- 
nyőn is élősködik, de tölgyfán soha. A kelták áldozatokat mutat- 
tak be előtte, hitték, hogy elriasztja a halált. Bretagne-ban még ma 
sem hajlandók a gazdák a fáról leszedni. Enyvbogyónak is hívják 
ragadós húsa miatt, amiből madárlépet főznek. A léprigó terjeszti, 
mivel magvai nem emésztődnek meg. Csokrokban árulják kará- 
csonykor, mint nálunk gyakoribb rokonát, a 2. sárgafagyöngyöt 
(Loranthus europeus). Y (máj.-jún.) Tölgyfákon és szelídgeszte- 
nyén élősködik, télre lehullajtja a lombját. Igen elterjedt. Régi ne- 
vei: fakín, fanyűg. Ez is madárlép. 


3. Lónyelvű csodabogyó (Ruscus hypoglossum). Y (márc.-ápr.) 
Örökzöld, leveleknek látszó ágain ülnek kicsi murvalevél tövében 
a virágok s ősszel a harsogóan piros bogyók. Ezért úgy tűnik, 
mintha a levél teremne. Mediterrán faj, nálunk csak a Dél-Dunán- 
túl bükköseiben, ezüsthárserdeiben él. Gyakoribb rokona ugyanitt 
a 4. szúrós csodabogyó (Ruscus aculeatus). Levélszerű ágai szúró- 
sak, a szárazabb erdőkben él. Botra kötött csokraival zarándo- 
koltak a búcsúsok a hegyen át Máriagyüdre. Spárgaként fo- 
gyasztják is gyökerét. Régi nevei: spárgatövis, egértövis. Mindkét 
faj szigorúan védett! Piaci árusítása tilos! 


5. Szártalan bábakalács (Carlina acaulis). £9 O (júl.-szept.) 
Fénylő, ezüstös (1 cm-es) virágfészke csak napsütésben vagy száraz 
levegőn tárul fel. Ezért nevezik a németek időjósnak, a franciák 
szépidő-bogáncsnak. Sok babona fűződik hozzá, a magyar név 
(bába, azaz tündérkalács) is erre céloz (1. Vadvirágok I., 56. o.). 
Beteg állatot csapkodtak meg vele, hogy meggyógyuljon, ló nyaká- 
ra kötötték, hogy ne fáradjon el. Articsókához hasonlóan ették a 


fészek zsenge vackát. Ritka növény hegyi rétjeinken. Védett! 

